Lectio Divina

*fuq il-Vanġelu tal-Ħadd*

3et Ħadd tar-Randan

Sena A

Ġw 4:5-42

Frott ta’ riflessjoni u meditazzjoni għal snin twal fuq il-ġrajjiet, San Ġwann jislet tifsiriet ġodda min din il-ġrajja, fiha nfisha sempliċi, u jinseġ magħhom temi li huma għal qalbu.

Bħalma dejjem jagħmel, jeħodna mil-livell litterali (e.g. *ilma ġieri*) għal realtà iżjed fil-fond (*ilma ħaj*: tagħlim ta’ Ġesù/Rivelazzjoni/ Spirtu)

Ġwanni biss isemmi dil-mawra u ministeru ta’ Ġesù fis-Samarija. [*Atti* 8:1-25 isemmi l-konverżjoni ta’ ħafna Samaritani li jitgħammdu (Filippu) u jirċievu l-Ispirtu (mingħand Pietru u Ġwanni)].

Kap. 4 jurina li jaf sew ħafna dettalji kemm fiżiċi u kemm tad-drawwiet u tat-twemmin tas-Samaritani [bir fil-wilġa tal-għolja Geriżim; safa legali v.9, il-bir tal-patrijarka, v.12, it-tifsira tal-għolja Geriżim u l-profeta (Taheb); il-mara Samaritana...]. [Nikodemu k.3, is-Samaritana k.4, il-mifluġ k.5, l-għama k.9: dawn il-persunaġġi u d-djalogu oriġinali ma’ kull wieħed jeħduna lejn saff storiku.]

Waqt li dan kollu huwa okkażjoni li jieħu *Ġw* biex jinterpreta l-fatti u jiżviluppa t-tagħlim tiegħu i.e. ir-rivelazzjoni ta’ Ġesù. Jiżviluppa iżjed temi oħrajn li kien semma qabel (Tempju 2:13-22; ilma u Spirtu, k.3)

Din il-ġrajja, *Ġw* hawnhekk jużaha u jiżviluppa t-tema spettakolari: (i) tal-ilma ħaj/tal-ħajja, (ii) l-Ispirtu tal-verità, (iii) l-appostolat (il-pastorali) u (iv) l-miġja tas-Samaritani għall-fidi f’Ġesù.

[Bħas-soltu jibdew biex jifmuh ħażin (ilma ġieri); hemm ħafna ironija (jaqaw int aqwa min missirijietna....U kif!; agħtini dan l-ilma ħalli ma nbatix!....u mela!); jinbidel is-suġġett; ix-xena u l-isfond (*background*); il-“kor Grieg” tas-Samaritani.]

1. **Djalogu: L-Ilma tal-Ħajja, vv.4-26.**

vv.7-10: *L-ilma ħaj (*jew aħjar*, l-ilma tal-ħajja*). Ġesù jisfidaha li tagħraf min qed ikellimha u li titolbu l-ilma tal-ħajja.

vv.11-15: titolbu l-ilma.

vv.16-18: jieħu l-inizjattiva biex tagħrfu bħala l-profeta. Mument importanti għaliex hawn kollox isir personali ħafna.

vv.19-26 Il-qima vera tiġi mill-Ispirtu tal-Verità. Il-mara tagħraf – sa fejn tista’ – min hu Ġesù.

L-ilma huwa essenzjali għal ħajjitna. Hekk ukoll l-ilma tal-ħajja hu essenzjali għall-ħajja ta’ dejjem.

L-ilma tal-ħajja huwa r-rivelazzjoni/tagħlim li Ġesù jġib lill-bnedmin, kif ukoll l-Ispirtu li huwa jagħtina. [AT: l-ilma huwa simbolu tal-Għerf ta’ Alla li jagħti l-ħajja, rivelazzjoni u għerf (*Ġer* 2:13, *Żak* 14:8, *Eżek* 47:9, *Prov* 13:14, eċċ.). Iżjed ’il quddiem, l-Għerf jiġi identifikat mal-Liġi (*Torah*). Din ukoll tissemma bħala “d-don ta’ Alla” lill-poplu tiegħu.]

Fi *Ġw*, Ġesù juri ruħu bħala l-Għerf ta’ Alla u ser *jissostitwixxi* l-Liġi bħala għerf u għajn ta’ ħajja... L-ilma tal-Lhud, tal-AT, issa jitwarrab u *floku* nsibu l-ilma ta’ Kristu li jagħti l-ħajja. [Hawnhekk l-ilma, bnadi oħra id-dawl, il-ħobż tal-ħajja.]

L-ilma ħaj huwa l-Ispirtu li jagħti Ġesù [konnessjoni bejn Spirtu u ilma nsibuha ta’ sikwit fl-AT]. Huwa l-Ispirtu li jagħti l-ħajja (6:63). Id-don tal-Ispirtu kien element tal-jiem Messjaniċi (il-mara titkellem fuq il-Messija, v.25).

Huwa possibli ħafna li *Ġw* – diskretament – irid ifakkarna fil-Magħmudija li fiha wkoll nieħdu l-Ispirtu tiegħu.

1. **L-Ispirtu tal-Verità 23-24**

vv.23-24. *L-Ispirtu tal-Verita’*. Hawnhekk Ġesù mhux qed jitkellem fuq qima interjuri lil Alla.

Bħalma Ġesù’ nnifsu jissostitwixxi t-Tempju (2:21), issa huwa l-Ispirtu li jagħtina Ġesù li jqanqal l-adorazzjoni awtentika tal-Missier. Biss dawk li għandhom l-Ispirtu li jagħmilhom ulied Alla, jistgħu jaduraw ’l Alla Missier b’mod awtentiku.

v.23 il-kult ġenwin/adorazzjoni ta’ Alla. Biex ikun jiswa, jeħtieġ is-siegħa tal-glorja ta’ Kristu (li tibda tfeġġ diġà fil-passjoni u fuq is-salib).

[L-Ispirtu huwa wkoll dak li jinterpreta it-tagħlim/rivelazzjoni ta’ Ġesù: 14:26, 16:13].

1. **Djalogu: L-appostolat awtentiku, 27-38**

Kien diġà semmihom l-Appostli f’v.8, biex iħejjina għalihom....

Jistagħġbu iżjed għax kien qed jitkellem ma’ mara milli għax kienet Samaritana. Din il-libertà ta’ Ġesù jistagħġbu biha. Imma issa mmaturaw u baqgħu siekta fuq din il-biċċa! In-nies tar-raħal, permezz tagħha, jersqu lejn Ġesù.

Għal darb’oħra, in-nuqqas ta’ fehma (*jaqaw ġie xi ħadd u ġieblu x’jiekol?*) isservi ta’ okkażjoni biex Ġesù jiċċara xi affarijiet. L-ikel tiegħu hija l-missjoni tiegħu u malajr insibu ruħna fil-ħsad, i.e. il-frott tal-missjoni tiegħu.

L-ewwel proverbju: iż-żmien bejn żergħa u ħsad, Ġesù jibdlu f’eskatoloġija mitmuma (realizzata): mill-ewwel wasal żmien il-ħsad: il-ħassad jitħallas; jiġbor il-frott: diġà ġejjin għandu n-nies tas-Samarija.

*vv.37-38 Wieħed u l-ieħor, oħrajn*... Dan it-tagħlim jirrifletti sitwazzjoni tipika u umana ħafna fil-ħajja tal-knisja primittiva u tal-knisja tagħna wkoll: xi ftit għira; “tensjonijiet”; ħafna bżonn ta’ fiduċja f’min jaħrat u jiżra’; umiltà kbira f’min jaħsad u jiġbor il-frott. Għaliex: *Kont jien li ħawwilt, Apollo saqqa, imma Alla hu dak li kabbar* (*1Kor* 3:6-7)*.* Kemm iż-żergħa kif ukoll il-ħsad huma *opus Dei*, ħidma tiegħu. v.34.

Prinċipju mportanti fil-ħajja tal-knisja: il-fatt hu li hemm min jiżra’ l-kelma, ix-xogħol moħbi, is-sabar, l-istennija; u hemm min jaħsad il-frott: il-fidi, ħajja nisranija fil-milja tagħha; *u t-tnejn għandhom jifirħu*, jaqsmu fil-ferħ tas-Saltna ta’ Alla (v.36). Fil-każ tas-Samaritani: kien Filippu li żara’ u kienu Pietru u Ġwanni li ħasdu.

1. **Is-Samaritani jemmnu f’Ġesù. 39-42 (il-ħsad u s-salvazzjoni universali)**

Ix-xhieda tal-mara kienet dik li wasslet lis-Samaritani biex jersqu lejn Ġesù. Diġà fuq din ix-xhieda emmnu f’Ġesù. Ħafna oħrajn emmnu fuq il-Kelma ta’ Ġesù nnifsu: fidi aktar profonda. Insibu diġà ħsad kbir meta l-fidi tinfirex lejn il-barranin (u “eretiċi” f’dal-każ).

Dawn il-barranin imwarrbin waslu biex jagħrfu u jistqarru lil Ġesù bħala s-*Salvatur* tad-dinja (iżjed minn profeta) qabel il-poplu ta’ Alla. [Komuni f’*Lq*, *Atti* u San Pawl, din hi l-unika darba fil-Vanġeli kollha li jingħata dan it-titlu – idoqq iżjed Grieg – lil Ġesù’].

Jidwi hawn *Ġw* 3:16: *Alla hekk ħabb id-dinja...biex kull min jemmen fih...ikollu l-ħajja ta’ dejjem*.

**Biex nitlob:**

1. L-Għatx tiegħi (Ġesù jisfidani: vv.7-10)

* Għal ħajja awtentika, profonda, mimlija
* Għall-ġid ta’ kulħadd
* Li nwassal il-Vanġelu

1. Liema lezzjoni nixtieq nitgħallem, nixtieq li jgħallimni Ġesù’:

* Niżra’ b’ġenerożità u ma nħabbilx rasi żżejjed għar-riżultati
* Mingħajr ma nistenna riżultati spettakulari jew ċapċip
* Biss, aħna konvinti li mill-ġid, mit-tajjeb li nagħmlu, xejn ma jintilef
* Kemm nifraħ bil-ġid li jagħmlu sħabi, l-oħrajn... bis-suċċessi tagħhom... kemm nirringrazzja?
* X’inhu dak li jweġġgħali qalbi fil-Knisja tagħna llum?
* Għira, kompettitività, pika, tmaqdir, kritika ħarxa, kritika li twaqqa’, bla ħniena... naqlagħhom mill-għeruq.
* Kemm insib ġewwa fija nnifsi minn dan kollu?